Broj: 711-I-565-M-19/20-02-19

Zagreb, 28. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Slavka Tucakovića, glavnog vatrogasnog zapovjednika Hrvatske vatrogasne zajednice, za davanjem mišljenja Povjerenstva,** na 80. sjednici, održanoj dana 28. veljače 2020.g. daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Slavko Tucaković može za vrijeme obnašanja dužnosti glavnog vatrogasnog zapovjednika Hrvatske vatrogasne zajednice, istovremeno obavljati funkciju člana ispitnog povjerenstva za polaganje stručnih ispita iz područja zaštite od požara kao povremeno zanimanje te za navedeni posao primati naknadu.**
2. **Na temelju članka 13. stavka 4. ZSSI-a, dužnosnik Slavko Tucaković obvezan je u izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Slavko Tucaković, glavni vatrogasni zapovjednik Hrvatske vatrogasne zajednice. U knjigama ulazne pošte zahtjev je zaprimljen 19. veljače 2020. pod poslovnim brojem 711-U-941-M-19/20-01-4, povodom kojeg se vodi predmet broj M-19/20.

Člankom 3. stavkom 1. podstavkom 8. ZSSI-a propisano je da su čelnici državnih upravnih organizacija dužnosnici u smislu navedenog Zakona. Povjerenstvo ukazuje da je dana 1. siječnja 2020.g. na snagu stupio Zakon o izmjenama i dopunama Zakona o ustrojstvu i djelokrugu ministarstava i drugih središnjih tijela državne uprave („Narodne novine“, broj 116/18.) temeljem kojeg je Hrvatska vatrogasna zajednica propisana kao državna upravna organizacija. Temeljem Zakona o vatrogastvu („Narodne novine“, broj 125/19.) propisano je da je Hrvatska vatrogasna zajednica središnji državni ured nadležan za vatrogastvo kojem je na čelu glavni vatrogasni zapovjednik. Uvidom u Registar dužnosnika utvrđeno je da je Slavko Tucaković stupio na dužnost glavnog vatrogasnog zapovjednika Hrvatske vatrogasne zajednice dana 30. siječnja 2020.g. Stoga je i Slavko Tucaković, povodom obnašanja dužnosti glavnog vatrogasnog zapovjednika Hrvatske vatrogasne zajednice, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da moli mišljenje Povjerenstva u vezi spojivosti obavljanja funkcije glavnog vatrogasnog zapovjednika i obavljanja funkcije člana ispitnog povjerenstva za polaganje stručnih ispita iz područja zaštite od požara na koju funkciju je određen rješenjem Ministarstva unutarnjih poslova broj 511-01-152-38622/21-2012 od 8. prosinca 2014.g. i za koju mu se isplaćuje naknada u iznosu od 90,00 kuna bruto po ispitaniku. Dužnosnik u zahtjevu navodi i kako je navedeni ispit propisan Pravilnikom o stručnim ispitima u području zaštite od požara („Narodne novine“, broj 141/11) i Pravilnikom o provjeri ispravnosti stabilnih sustava zaštite od požara („Narodne novine“, broj 44/12) .

Uvidom u Izvješće o imovinskom stanju koje je dužnosnik Slavko Tucaković podnio Povjerenstvu 2. ožujka 2020. povodom stupanja na dužnost glavnog vatrogasnog zapovjednika, utvrđeno je da istu dužnost obnaša profesionalno.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Sukladno članku 2. Pravilnika o stručnim ispitima na području zaštite od požara („ Narodne novine“, broj 141/11) stručni ispit propisan ovim Pravilnikom polaže se pred ispitnim povjerenstvom kojeg rješenjem imenuje ministar unutarnjih poslova i koje čine predsjednik i četiri člana. Nadalje, člankom 2. citiranog pravilnika propisano je da se u ispitno povjerenstvo imenuju službenici Ministarstva unutarnjih poslova i drugih državnih tijela nadležnih za poslove zaštite od požara.

Člankom 12. Pravilnika o stručnim ispitima na području zaštite od požara („ Narodne novine“, broj 141/11) propisano je da predsjednik, članovi ispitnog povjerenstva i tajnik imaju pravo na naknadu za rad u ispitnom povjerenstvu te da se naknada određuje po kandidatu, posebno za predsjednika i članove, a posebno za tajnika ispitnog povjerenstva.

Sukladno članku 25. Pravilnika o provjeri ispravnosti stabilnih sustava zaštite od požara („Narodne novine“, broj 44/12) polaganje ispita obavlja se pred ispitnim povjerenstvom koje imenuje ministar unutarnjih poslova. Navedeno ispitno povjerenstvo sastoji se od predsjednika i četiri člana koji imaju zamjenike. U ispitno povjerenstvo mogu se imenovati osobe koje imaju završen diplomski sveučilišni studij ili integrirani preddiplomski i diplomski sveučilišni studij. U ispitno povjerenstvo imenuju se službenici Ministarstva i osobe iz drugih institucija koje se bave poslovima zaštite od požara. Rješenjem o imenovanju ispitnog povjerenstva određuje se koje će predmete iz Programa stručnog ispita ispitivati predsjednik i članovi povjerenstva.

S obzirom da obnašanje funkcije ispitivača za polaganje stručnih ispita iz područja zaštite od požara predstavlja oblik edukacijske djelatnosti te da je riječ o poslovima koje će dužnosnik obavljati povremeno, sukladno članku 13. stavku 3. ZSSI-a nema zapreke da dužnosnik istovremeno uz profesionalno obnašanje dužnosti glavnog vatrogasnog zapovjednika obnaša i funkciju ispitivača na ispitima iz područja zaštite od požara te da za navedeno prima naknadu.

Na temelju članka 13. stavka 4. ZSSI-a dužnosnik je obvezan u izvješću o imovinskom stanju prikazati prihode i naknade koje ostvari održavanjem navedenih ispita, i to istekom godine u kojoj su prihodi ostvareni.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Slavko Tucaković, elektronička dostava
2. Objava na internetskoj stranici Povjerenstva
3. Pismohrana